‘Stroper’ tydens lokval doodgeskietArgieffoto Foto: Andrew Taylor, ScienceLine ŉ Vermeende renosterstroper is oor die naweek in Limpopo doodgeskiet en een is in hegtenis geneem. Marius Jacobs, stigter van die Watchdog Tzaneen-inisiatief en bedryfsbestuurder van Canine Security, het Maandag aan Maroela Media gesê die voorval het Saterdagaand op ŉ wildsplaas in die Harmony-omgewing naby Ofcolaco plaasgevind. “Canine Security was besig met patrollie toe ons ŉ sloot onder die elektriese heining opgemerk het. Daar was egter nog nie sigbare tekens dat iemand die plaas binnegedring het nie. Ons het bystand van twee ander teenstropingsmaatskappye, Makutsi Safari Farm en K9 Conservation, versoek en besluit om ŉ lokval vir die verdagtes te stel,” het Jacobs gesê. Jacobs het gesê drie verdagtes het omstreeks 21:00 die plaas probeer binnedring. “Die verdagtes is gekonfronteer, waarna hulle op die beamptes begin skiet het. Die beamptes het teruggeskiet.” Een verdagte is gewond en is later in die hospitaal dood. Een van sy makkers is in hegtenis geneem terwyl die ander verdagte daarin kon slaag om te ontsnap. Vuurwapens en toerusting wat gebruik word om renosters te onthoring is in die mans se besit gevind en aan die polisie oorhandig.